สั่งเลื่อนประมูลขายที่ดินเอคิว4.3พันไร่
กรมบังคับคดีทยอยดึงทรัพย์ที่ดินผืนงามมาประมูลขาย งัดที่ดินมีนบุรี มูลค่า 1,300 ล้าน ประมูลขาย 20 ก.ย.นี้
1 ส.ค. 2561

กรมบังคับคดีทยอยดึงทรัพย์ที่ดินผืนงามมาประมูลขาย งัดที่ดินมีนบุรี มูลค่า 1,300 ล้าน ประมูลขาย 20 ก.ย.นี้
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ได้ประกาศเลื่อนประมูลขายที่ดินของบริษัท เอคิว เอสเตท (AQ) หรือกฤษดามหานครออกไปก่อนจากเดิมกำหนดขายนัดที่ 4 ในวันที่ 8 ส.ค. 2561 โดยยังไม่กำหนดวันประมูลขายใหม่ ทั้งนี้เนื่องจากศาลฎีกาแผนกคดีอาญามีคำสั่งให้ขายที่ดินเฉพาะบางส่วนไม่ได้ให้ขายทั้งแปลง เนื่องจากมีผู้มายื่นคำร้องว่ายึดทรัพย์เกิน ดังนั้นจึงต้องมีการประกาศคำสั่งขายใหม่ให้สอดคล้องกับคำสั่งศาล ซึ่งคาดว่าจะใช้เวลาอีกประมาณ 2 เดือนถึงจะมีการประกาศคำสั่งขายใหม่ได้
ทั้งนี้ ที่ดินของเอคิวมีประมาณ 4,300 ไร่ จำนวน 215 แปลง ราคาประเมิน 8,900 ล้านบาท ซึ่งอยู่ใกล้สนามบินสุวรรณภูมิทำให้มีผู้สนใจจำนวนมาก
นอกจากนี้ กรมบังคับคดี ซึ่งจะมีทรัพย์ที่ดินแปลงใหญ่ โครงการมาร์คแลนด์ บริเวณมีนบุรีมูลค่ากว่า 1,300 ล้านบาท ออกมาประมูลขายในวันที่ 20 ก.ย. ซึ่งคาดว่าจะได้รับการสนใจจากนักลงทุนจำนวนมากเช่นกัน
สำหรับความคืบหน้าการประมูลที่ดินแปลงใหญ่ใจกลางเมืองบริเวณใกล้ถนนพหลโยธิน 19/1 เยื้องแดนเนรมิตเก่า จำนวน 38 ไร่ ซึ่งมีบริษัท ยูนิคอร์น เอ็นเตอร์ไพรส์ ร่วมกับ บริษัท แกรนด์ คาแนล แลนด์ (จีแลนด์) ประมูลได้ไปในราคา 7,350 ล้านบาทนั้น ขณะนี้ได้จ่ายเงินเรียบร้อยแล้ว และกรมบังคับคดีจะส่งมอบเงินจากขายทรัพย์ได้ให้กับบริษัทบริหารสินทรัพย์ กรุงเทพพาณิชย์ (บสก.) ในฐานะเจ้าหนี้รายใหญ่จำนวน 5,000 ล้านบาท และเพื่อนำเงินส่งมอบให้กองทุนเพื่อการฟื้นฟูและพัฒนาระบบสถาบันการเงินในฐานะผู้ถือหุ้นต่อไป